Bernardus de Montebarro, pro anima Andree, filii sui, dedit Deo et sancte Marie Molismensi, ecclesiam et atrium totum de Monticulo, quod nunc, mutato nomine, Villa Dei dicitur, et omnem terram quam ibidem in suo dominicatu propriam tenebat, presbiteratum quoque sancti Germani, et omnem tertiam ad ecclesiam pertinentem; duos etiam servos et duos jornales in Lannis et decimam de Condis. Omnibus extraneis hominibus undecumque advenientibus, quos albanos vocant, amore sancti illic manere volentibus, dedit totum usuarium in aqua scilicet et in silva, et in communi pascua, ut haberent ad utendum sicut sui proprii homines. Terram quamdam quam nobis calumniabatur illi loco similiter liberam concessit, et aliam terram ad quatuor boves cum ipsis bubus se daturum cum aliis beneficiis promisit. Item dimidium herbannum de Maiserias dedit nobis: nam aliam medietatem habebamus. Concessit hoc, et si quis de suis casatis aliquid de suo casamento tam in terra quam in hominibus eidem loco concedere vel dare voluerit, hoc ut fiat libentissime annuit et laudavit. Hujus concessionis et donationis sunt testes isti: Hugo de Malliaco; Rollandus de Rupe; Godefridus, filius Gersendis; Garinus de Poilleo; Odo Raphel; Lambertus, prepositus et Richerius. De terra autem sancti Nazarii, quæ obedientiæ subdita est elemosinarii, hoc sciendum est quod donnus Rainardus de Glana concessit eam ad elemosinam pauperum, rogatu domni Hugonis, tunc elemosinarii, ita tamen si sui casati qui eam tenebant concederent. Quod et ipsi fuerunt: Giraldus scilicet de Rubro Monte et Pontius. Testes ex parte Rainardi: Rainerius de Castellione, Wido de Argentolio; Rainaldus, cognatus ejus; et parte Girardi et Pontii: Bernardus, filius Roscelini, et Rainaldus, filius ejus; Pontius, filius Osmundi; Wido et Rainaldus, salvaticus. Similiter concessit suam partem Teodericus infernum. Testes: Gislebertus de Frasneoio, Hilerannus, filius Odonis Pagani, Hugo de Aseio et frater ejus. Item Rainaldus filius Gualonis non minus suam partem laudavit. Olricus autem vicecomes, qui eamdem terram calumniabatur, similiter eam liberam sancte Marie pro amore concessit. Testes: Humbertus de Barro; Richardus, frater ejus; Bartholomeus, Ansellus, et Wido frater ejus.